-----------------------------------------------------------------------
  14. ฐานะการเงินและผลการดำเนินงานสำหรับปี 2545

  -----------------------------------------------------------------------

14.1 ผู้สอบบัญชีและนโยบายบัญชีที่สำคัญ

  14.1.1 ผู้สอบบัญชี

ปตท.สผ. ได้แต่งตั้งให้สำนักงานการตรวจเงินแผ่นดิน
ซึ่งทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ให้ความเห็นชอบเป็นผู้สอบบัญชีของบริษัทฯ และบริษัทย่อย

14.1.2 สรุปรายงานการตรวจสอบของผู้สอบบัญชีในระยะ 3 ปีที่ผ่านมา

ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข ตลอดระยะเวลา 3 ปีที่ผ่านมา
และผู้สอบบัญชีได้แสดงความเห็นเพิ่มเติมไว้ในเรื่องดังต่อไปนี้

1)  บัญชีโครงการร่วมทุน ผู้สอบบัญชีไม่ได้ตรวจสอบสินทรัพย์ หนี้สิน
    และค่าใช้จ่ายในส่วนที่เกิดจากการร่วมทุน
    โดยได้ถือตามรายงานผู้สอบบัญชีอื่นที่ได้เข้าตรวจสอบบัญชีโครงการร่วมทุนแล้ว

2)  ในปี 2544 บริษัทฯได้เปลี่ยนแปลงนโยบายการบัญชีเกี่ยวกับการบันทึกบัญชีเงินลงทุนในบริษัท
    Taninthayi Pipeline Company LLC
    ซึ่งเป็นบริษัทที่เกี่ยวข้องกันโดยเปลี่ยนจากวิธีราคาทุนเป็นวิธีส่วนได้เสียในงบการเงินเฉพาะกิจการ
    และใช้วิธีรวมตามสัดส่วนในการนำเสนองบการเงินรวม
    และเปลี่ยนจากวิธีส่วนได้เสียเป็นวิธีรวมตามสัดส่วนในการนำเสนองบการเงินรวม
    สำหรับบริษัท Moattama Gas Transportation Company
    เนื่องจากบริษัทฯมีส่วนร่วมในการควบคุมบริษัททั้งสองในลักษณะของการร่วมค้า
    ในการเปลี่ยนแปลงนโยบายการบัญชีดังกล่าวทำให้ต้องปรับย้อนหลังงบการเงินปี 2543
    ที่ผ่านการตรวจสอบแล้วให้สอดคล้องกับหลักการดังกล่าวด้วย
    ผู้สอบบัญชีได้ให้การรับรองงบการเงินที่ปรับใหม่ของปี 2543 นี้ด้วย

14.1.3 สรุปนโยบายการบัญชีที่สำคัญ

  1) เกณฑ์ในการจัดทำงบการเงิน

  งบการเงินรวมและงบการเงินเฉพาะบริษัทได้จัดทำขึ้นตามหลักการบัญชีที่รับรอง
  ทั่วไปภายใต้พระราชบัญญัติการบัญชี พ.ศ. 2543
  ซึ่งหมายความถึงมาตรฐานการบัญชีที่ออกโดยสมาคมนักบัญชีและผู้สอบบัญชีรับอนุญาตแห่งประเทศไทยและ
  คณะกรรมการควบคุมการประกอบวิชาชีพสอบบัญชีที่แต่งตั้งโดยรัฐมนตรีว่าการกระทรวงพาณิชย์ภายใต้พระราชบัญญัติผู้สอบบัญชี
  พ.ศ. 2505 ได้มีมติให้ประกาศใช้แล้ว
  และตามข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอรายงานทางการเงิน

  การจัดรายการในงบการเงินเป็นไปตามข้อกำหนดตามประกาศกรมทะเบียนการค้า วันที่ 14
  กันยายน พ.ศ. 2544 ออกตามความในมาตรา 11 วรรคสามแห่งพระราชบัญญัติ การบัญชี พ.ศ.
  2543

  ตั้งแต่ปี พ.ศ.2541 กลุ่มบริษัทได้ใช้มาตรฐานการบัญชีระหว่างประเทศฉบับที่12
  เรื่องการบัญชีสำหรับภาษีเงินได้

  งบการเงินรวมและงบการเงินเฉพาะบริษัทได้มีการประมาณผลกระทบที่อาจเกิดขึ้นกับสินทรัพย์
  หนี้สิน รายได้ และค่าใช้จ่าย ที่รายงานในงบการเงิน
  การประมาณการดังกล่าวได้มีการประมาณการจากข้อมูลและการประเมินที่เหมาะสมโดยฝ่ายบริหาร
  อย่างไรก็ตามการประเมินดังกล่าวอาจมีความแตกต่างจากผลที่เกิดขึ้นจริงในอนาคต

  งบการเงินรวมและงบการเงินเฉพาะบริษัทได้จัดทำขึ้นโดยใช้เกณฑ์ราคาทุนเดิม
  ในการวัดมูลค่าขององค์ประกอบของงบการเงิน
  ยกเว้นเงินลงทุนบางประเภทซึ่งใช้มูลค่ายุติธรรมตามที่อธิบายในนโยบายการบัญชี

  2) เงินลงทุนในบริษัทย่อย

  บริษัทย่อยหมายถึงบริษัทที่บริษัทใหญ่ในกลุ่มบริษัทมีสิทธิออกเสียงทั้งทางตรง และทางอ้อม
  มากกว่ากึ่งหนึ่งของสิทธิในการออกเสียงทั้งหมด หรือมีอำนาจใน
  การควบคุมนโยบายการเงินและการดำเนินงานของบริษัทย่อย
  บริษัทย่อยดังกล่าวได้ถูกนำมารวมในการจัดทำงบการเงินรวม เริ่มตั้งแต่วันที่บริษัทใหญ่มีอำนาจ
  ควบคุม จนถึงวันที่บริษัทย่อยดังกล่าวได้ขายออกไป รายการและยอดคงเหลือระหว่างกลุ่มบริษัท
  ตลอดจนกำไรขาดทุนที่ยังไม่เกิดขึ้นได้ตัดออกจากงบการเงินรวมนี้แล้ว
  นโยบายการบัญชีสำหรับบริษัทย่อยจะถูกปรับปรุงให้สอดคล้องกับนโยบายการบัญชีเดียวกับกลุ่มบริษัทในการจัดทำงบการเงินรวม

  3) เงินลงทุนในบริษัทร่วม

  เงินลงทุนในบริษัทร่วมแสดงในงบการเงินรวมและงบการเงินเฉพาะบริษัทโดยใช้วิธีส่วนได้เสีย
  เงินลงทุนในบริษัทร่วมดังกล่าวเป็นการลงทุนในกิจการที่กลุ่มบริษัท ถือหุ้นระหว่างร้อยละ 20
  ถึงร้อยละ 50 ของสิทธิในการออกเสียงทั้งหมดและ
  กิจการที่กลุ่มบริษัทมีอิทธิพลอย่างเป็นสาระสำคัญแต่ไม่ถึงกับมีอำนาจควบคุม
  กำไรขาดทุนที่ยังไม่เกิดขึ้นได้ตัดออกจากงบการเงินนี้แล้ว
  เว้นแต่มีหลักฐานว่าสินทรัพย์ที่โอนระหว่างกันเกิดการด้อยค่า
  เงินลงทุนในบริษัทร่วมรวมถึงจำนวนเงินที่จ่ายไปมากกว่ามูลค่าการลงทุนที่ได้มา
  กลุ่มบริษัทไม่รับรู้ผลขาดทุนที่สูงกว่าเงินลงทุน
  จะรับรู้ผลขาดทุนเป็นหนี้สินเมื่อกลุ่มบริษัทมีภาระผูกพันหรือต้องจ่ายเงินเพื่อชำระภาระผูกพันของบริษัทร่วมตามที่กลุ่มบริษัทค้ำประกันหรือให้การยินยอมไว้

  4) เงินลงทุนในกิจการร่วมค้า

  เงินลงทุนในกิจการที่ควบคุมร่วมกันแสดงในงบการเงินรวมโดยวิธีรวมตาม สัดส่วน
  ซึ่งเป็นวิธีที่กลุ่มบริษัทรวมส่วนแบ่งรายได้ ค่าใช้จ่าย สินทรัพย์
  และหนี้สินของกิจการร่วมค้าแต่ละรายการในงบการเงิน

  เงินลงทุนในสินทรัพย์ที่ควบคุมร่วมกันแสดงในงบการเงินรวมโดยวิธีรวมตามสัดส่วน
  ซึ่งเป็นวิธีที่กลุ่มบริษัทรวมส่วนแบ่งค่าใช้จ่าย สินทรัพย์ และหนี้สินของการร่วมค้าตามสัญญา Joint
  Operation Agreement ในแต่ละรายการในงบการเงิน

  5) บุคคลหรือกิจการที่เกี่ยวข้องกัน

  บุคคลหรือกิจการที่เกี่ยวข้องกันกับบริษัทหมายถึงบุคคลหรือกิจการที่มีอำนาจควบคุมบริษัท
  หรือถูกควบคุมโดยบริษัทไม่ว่าจะเป็นโดยทางตรงหรือทางอ้อม
  หรืออยู่ภายใต้การควบคุมเดียวกันกับบริษัท รวมถึงบริษัทที่ทำหน้าที่ถือหุ้น บริษัทย่อย
  และกิจการที่เป็นบริษัทย่อยในเครือเดียวกัน นอกจากนี้บุคคลหรือกิจการที่
  เกี่ยวข้องกันยังหมายรวมถึงบริษัทร่วมและบุคคลซึ่งถือหุ้นที่มีสิทธิออกเสียงไม่ว่าทางตรงหรือทางอ้อมและมีอิทธิพลอย่างเป็นสาระสำคัญกับบริษัท
  ผู้บริหารสำคัญ กรรมการหรือพนักงานของบริษัท

  ในการพิจารณาความสัมพันธ์ระหว่างบุคคลหรือกิจการที่เกี่ยวข้องกันกับบริษัท แต่ละรายการ
  บริษัทคำนึงถึงเนื้อหาของความสัมพันธ์มากกว่ารูปแบบทางกฎหมาย

  6) การแปลงค่าเงินตราต่างประเทศ

  รายการบัญชีในสกุลเงินตราต่างประเทศที่เกิดขึ้นระหว่างปี
  แปลงค่าเป็นเงินบาทตามอัตราแลกเปลี่ยน ณ วันที่เกิดรายการ
  สินทรัพย์และหนี้สินในสกุลต่างประเทศ ซึ่งคงเหลือ ณ
  วันที่ตามงบดุลแปลงค่าเป็นเงินบาทตามอัตราถัวเฉลี่ยที่ธนาคารพาณิชย์รับซื้อหรือขายซึ่งธนาคารแห่งประเทศไทยคำนวณไว้
  กำไรและขาดทุนจากอัตราแลกเปลี่ยนเงินตราต่างประเทศรับรู้เป็นรายได้หรือค่าใช้จ่ายเมื่อเกิดขึ้น

  บริษัทแปลงค่างบการเงินของบริษัทย่อยในต่างประเทศเป็นเงินบาท โดยแปลงค่า
  สินทรัพย์และหนี้สินที่เป็นตัวเงินโดยใช้อัตราถัวเฉลี่ยระหว่างอัตราที่ธนาคารพาณิชย์รับซื้อและขาย
  ซึ่งธนาคารแห่งประเทศไทยคำนวณไว้ ณ วันสิ้นงวด
  และแปลงค่างบกำไรขาดทุนโดยใช้อัตราแลกเปลี่ยน ณ วันที่เกิดรายการ
  ผลต่างจากการแปลงค่ารายการดังกล่าว รับรู้เป็น รายได้หรือค่าใช้จ่ายทั้งจำนวนในงวดบัญชีนั้น

  บริษัทแปลงค่างบการเงินของกิจการที่ควบคุมร่วมกันในต่างประเทศเป็นเงินบาท
  โดยแปลงค่าสินทรัพย์และหนี้สินด้วยอัตราถัวเฉลี่ยระหว่างอัตราที่ธนาคารพาณิชย์รับซื้อและขาย
  ซึ่งธนาคารแห่งประเทศไทยคำนวณไว้ ณ วันสิ้นงวด และแปลงค่า งบกำไรขาดทุน
  โดยใช้อัตราแลกเปลี่ยนถัวเฉลี่ยระหว่างงวด
  ผลต่างจากการแปลงค่ารายการดังกล่าวแสดงภายใต้หัวข้อผลต่างจากการแปลงค่างบการเงินในส่วนของ
  ผู้ถือหุ้น

  7) เงินสดและรายการเทียบเท่าเงินสด

  เงินสดและรายการเทียบเท่าเงินสดประกอบด้วยเงินสดในมือ เงินฝากธนาคาร
  หรือเงินลงทุนระยะสั้นอื่นที่มีสภาพคล่องในการเปลี่ยนมือ ซึ่งมีระยะเวลาถึงกำหนดภายใน 3
  เดือน

  8) ลูกหนี้การค้า

  ลูกหนี้การค้าแสดงในมูลค่าที่คาดว่าจะได้รับ
  ค่าเผื่อหนี้สงสัยจะสูญประมาณจากหนี้ที่คาดว่าจะเก็บเงินไม่ได้
  โดยอาศัยประสบการณ์การชำระเงินในอดีตและ การสอบทานสถานะของลูกหนี้ ที่คงค้างอยู่ ณ
  วันที่ในงบดุล หนี้สงสัยจะสูญบันทึกเป็นค่าใช้จ่ายในงบกำไรขาดทุนในปีที่เกิด

  9) สินค้าคงเหลือ

  สินค้าคงเหลือแสดงด้วยราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า
  ราคาทุนของสินค้าคำนวณโดยวิธีเฉลี่ยถ่วงน้ำหนัก
  มูลค่าที่จะได้รับประมาณจากราคาที่คาดว่าจะขายได้ตามปกติของธุรกิจหักด้วยค่าใช้จ่ายที่จำเป็นเพื่อให้สินค้านั้นพร้อมขายและค่าใช้จ่ายในการขาย

  10) พัสดุคงเหลือ

  พัสดุคงเหลือแสดงด้วยราคาทุนถัวเฉลี่ย
  กลุ่มบริษัทได้มีการตั้งสำรองค่าเผื่อการเสื่อมมูลค่าและสินค้าล้าสมัยสำหรับพัสดุที่ใช้ในการสำรวจและผลิตปิโตรเลียมที่เสื่อมสภาพและไม่ได้ใช้งาน

  11) ต้นทุนการกู้ยืม

  ต้นทุนการกู้ยืมของเงินกู้ในช่วงระยะเวลาที่ใช้ในการก่อสร้างสินทรัพย์ให้เสร็จสมบูรณ์หรือเตรียมสินทรัพย์ให้อยู่ในสภาพพร้อมที่จะใช้ได้ตามประสงค์บันทึกเป็นราคาทุนของสินทรัพย์
  ต้นทุนการกู้ยืมนอกจากนี้บันทึกเป็นค่าใช้จ่าย

  12) ที่ดิน อาคารและอุปกรณ์

สินทรัพย์ทั่วไป

  ที่ดิน อาคารและอุปกรณ์
  แสดงตามราคาทุนหักด้วยค่าเสื่อมราคาสะสมและสำรองการด้อยค่าของสินทรัพย์

    ค่าเสื่อมราคาคำนวณโดยวิธีเส้นตรงตามอายุการใช้งานของสินทรัพย์ซึ่งอยู่ในระหว่างร้อยละ 5
    ถึง 20 ต่อปี

สินทรัพย์เพื่อการสำรวจและผลิตปิโตรเลียม

  บริษัทใช้วิธี The Successful Efforts Method
  เป็นเกณฑ์ในการบันทึกบัญชีสินทรัพย์ที่ใช้เพื่อการสำรวจและผลิตปิโตรเลียม
  ตามมาตรฐานการบัญชีของสหรัฐอเมริกาฉบับที่ 19 กล่าวคือ

• รายจ่ายเพื่อให้ได้มาซึ่งสิทธิในสัมปทานบันทึกเป็นสินทรัพย์

• รายจ่ายสำรวจเพื่องานธรณีวิทยาและธรณีฟิสิกส์
ตลอดจนค่าสงวนพื้นที่ในช่วงการสำรวจบันทึกเป็นค่าใช้จ่าย

• รายจ่ายเพื่อการขุดเจาะปิโตรเลียมของหลุมสำรวจ (Tangible and Intangible
Drilling Cost)
บันทึกเป็นสินทรัพย์ถ้าไม่พบปริมาณสำรองหรือพบแต่ไม่เพียงพอในเชิงพาณิชย์จะตัดจำหน่ายเป็นค่าใช้จ่ายทั้งจำนวน

• รายจ่ายเพื่อการพัฒนาไม่ว่าจะเป็นส่วนของหลุมผลิตหรือหลุมแห้ง บันทึกไว้เป็นสินทรัพย์ทั้งหมด

  ค่าเสื่อมราคา
  ค่าเสื่อมสิ้นและการตัดจำหน่ายสินทรัพย์เพื่อการสำรวจและผลิตปิโตรเลียมและอุปกรณ์ที่เกี่ยวข้องกับการสำรวจและผลิตปิโตรเลียม
  คำนวณ โดยวิธีสัดส่วนของผลผลิต (Unit of Production)
  ตลอดอายุการผลิตของปริมาณสำรองที่ผลิตได้
  กิจการรับรู้การเปลี่ยนแปลงประมาณการปริมาณสำรองโดยวิธีเปลี่ยนทันทีเป็นต้นไป

  ค่าเสื่อมราคาท่อขนส่งก๊าซของโครงการยาดานาและโครงการเยตากุน คำนวณ โดยวิธีเส้นตรง
  (Straight - line Method) ตามอายุการใช้งานประมาณ 30 ปี

  ในกรณีที่ราคาตามบัญชีสูงกว่ามูลค่าที่คาดว่าจะได้รับคืน
  ราคาตามบัญชีจะถูกปรับลดให้เท่ากับมูลค่าที่คาดว่าจะได้รับคืน

  กำไรขาดทุนจากการขายที่ดิน
  อาคารและอุปกรณ์กำหนดขึ้นจากราคาตามบัญชีและได้รวมอยู่ในการคำนวณกำไรจากการดำเนินงาน

  รายจ่ายเกี่ยวกับการต่อเติม การต่ออายุหรือการปรับปรุงสินทรัพย์ให้ดีขึ้น
  ซึ่งทำให้ราคาเปลี่ยนแทนในปัจจุบันของสินทรัพย์เพิ่มขึ้นอย่างเป็นสาระสำคัญจะรวมเป็นราคาทุนของสินทรัพย์
  ส่วนค่าซ่อมแซมบำรุงรักษารับรู้เป็นค่าใช้จ่ายในรอบระยะเวลาบัญชีที่เกิดขึ้น

  13) สินทรัพย์ไม่มีตัวตน

  สินทรัพย์ไม่มีตัวตนประกอบด้วยค่าใช้จ่ายเพื่อให้สิทธิในการใช้ซอฟแวร์คอมพิวเตอร์
  ซึ่งตัดจำหน่ายตามวิธีเส้นตรงตามระยะเวลาที่เหลือของสัญญา แต่ไม่เกิน 10 ปี
  กลุ่มบริษัทได้มีการพิจารณาตั้งค่าเผื่อการด้อยค่าของสินทรัพย์ ไม่มีตัวตนเป็นรายปี

  14) ภาษีเงินได้รอการตัดบัญชี

  ภาษีเงินได้รอการตัดบัญชีตั้งเต็มจำนวนตามวิธีบันทึกหนี้สินในงบดุล เมื่อเกิด
  ผลแตกต่างชั่วคราวระหว่างฐานภาษีของสินทรัพย์และหนี้สินและมูลค่าตามงบการเงิน
  ผลแตกต่างชั่วคราวประกอบด้วยส่วนที่เกิดจากค่าเสื่อมราคาของอาคารและอุปกรณ์
  รวมถึงยอดยกมาของผลขาดทุนทางภาษี และผลแตกต่างระหว่างมูลค่า
  ยุติธรรมของสินทรัพย์ที่ได้มาและฐานภาษี

  อัตราภาษีที่ประกาศใช้ ณ วันที่ในงบดุลเป็นอัตราที่ใช้ในการคำนวณภาษีเงินได้รอการตัดบัญชี

  สินทรัพย์ภาษีเงินได้รอการตัดบัญชีจะรับรู้เมื่อมีความเป็นไปได้ค่อนข้างแน่นอนที่กลุ่มบริษัทจะมีกำไรทางภาษีเพียงพอต่อการนำจำนวนผลแตกต่างชั่วคราวนั้น
  มาใช้ประโยชน์

  กลุ่มบริษัทได้ตั้งภาษีเงินได้รอการตัดบัญชีระหว่างผลแตกต่างชั่วคราวที่ต้องเสียภาษีจากเงินลงทุนในบริษัทร่วมและส่วนได้เสียในกิจการร่วมค้า
  เว้นแต่สามารถควบคุมจังหวะเวลาในการกลับรายการผลแตกต่างชั่วคราวได้และความเป็นไปได้ค่อนข้างแน่ที่ผลแตกต่างชั่วคราวจะไม่ได้กลับรายการภายในระยะเวลาที่คาดการณ์ได้ในอนาคต

  15) เงินกู้ยืม

  กลุ่มบริษัทบันทึกเงินกู้ยืมตามจำนวนเงินที่ได้รับ
  ค่าใช้จ่ายที่เกิดขึ้นเพื่อให้ได้มาซึ่งเงินกู้ถูกบันทึกเป็นสินทรัพย์รอตัดบัญชีตัดจ่ายตามอายุหนี้ของเงินกู้ยืม

  16) สำรองเพื่อขยายงาน

  กลุ่มบริษัทจัดสรรสำรองเพื่อขยายงานเพื่อวัตถุประสงค์ในการลงทุนโครงการใหม่ในระยะเริ่มสำรวจ
  (Exploration Phase)
  ซึ่งเป็นระยะที่มีความเสี่ยงสูงหรือเพื่อการแสวงหาปริมาณสำรองปิโตรเลียมมาทดแทน
  โดยจัดสรรจากกำไรสุทธิทางภาษีหลังหักภาษีเงินได้ของแต่ละปีในอัตราร้อยละ 35
  ของกิจกรรมสำรวจและผลิตปิโตรเลียม

  17) การรับรู้รายได้

  รายได้จากการขายผลิตภัณฑ์ปิโตรเลียมรับรู้เมื่อส่งมอบสินค้าให้กับลูกค้า

  รายได้ดอกเบี้ยรับรู้ตามส่วนของเวลา โดยคำนึงถึงอัตราผลตอบแทนที่แท้จริงของสินทรัพย์

  รายได้นอกเหนือจากที่กล่าวตามข้างต้นรับรู้ตามเกณฑ์สิทธิ

  18) ภาษีเงินได้

  ค่าใช้จ่ายภาษีหรือรายได้ภาษีของกลุ่มบริษัท ประกอบด้วย

-   ภาษีเงินได้ซึ่งคำนวณตามข้อกำหนดในพระราชบัญญัติภาษีเงินได้ปิโตรเลียม พ.ศ. 2514
    และฉบับแก้ไขเพิ่มเติม พ.ศ. 2532 ประมวลรัษฎากร

-   ภาษีเงินได้นิติบุคคลในประเทศสหภาพพม่า

-   ภาษีเงินได้รอการตัดบัญชี

  19) กองทุนสำรองเลี้ยงชีพ

  บริษัทได้จดทะเบียนจัดตั้งกองทุนสำรองเลี้ยงชีพ โดยใช้ชื่อว่า “กองทุนสำรอง เลี้ยงชีพพนักงาน
  ปตท.สผ. ซึ่งจดทะเบียนแล้ว”

  กองทุนดังกล่าวเป็นกองทุนแบบที่มีผู้จัดการทรัพย์สินที่เป็นบุคคลภายนอกเป็นผู้ดูแลทั้งเงินสะสมของพนักงานและเงินสมทบจากบริษัท
  ทั้งนี้บริษัทจ่ายสมทบเป็นรายเดือนในอัตราร้อยละ 15 ของเงินเดือนพนักงานเข้ากองทุนดังกล่าว
  และถือเป็นค่าใช้จ่ายในงบกำไรขาดทุนในรอบระยะเวลาบัญชีที่มีการจ่ายเงินสมทบ

  20) รายได้รับล่วงหน้าภายใต้สัญญา Take-or-Pay

  กลุ่มบริษัทมีภาระต้องส่งมอบก๊าซธรรมชาติให้แก่ลูกค้าตามสัญญาการซื้อขาย
  ภายใต้สัญญานี้กลุ่มบริษัทมีภาระต้องส่งมอบตามปริมาณขั้นต่ำในแต่ละปีสัญญา
  หากในปีสัญญาใดที่ลูกค้าไม่สามารถรับก๊าซธรรมชาติตามปริมาณขั้นต่ำได้ตามสัญญาที่กำหนดสำหรับปีสัญญานั้น
  ลูกค้าต้องชำระค่าก๊าซธรรมชาติในปริมาณที่ไม่ได้รับ (Take-or-pay)
  โดยมีสิทธิที่จะรับก๊าซธรรมชาติสำหรับปริมาณที่ได้ชำระแล้วใน
  ปีต่อๆไป โดยไม่ต้องชำระค่าก๊าซธรรมชาติอีก (Make-up)
  กลุ่มบริษัทบันทึกรายการดังกล่าวเป็นรายได้รอการรับรู้
  โดยประมาณจากปริมาณที่ได้ส่งมอบในระหว่างปีสัญญาและจะรับรู้เป็นรายได้ในปีที่มีการส่งมอบก๊าซธรรมชาติแก่ลูกค้า

  กลุ่มบริษัทได้จ่ายเงินค่าภาคหลวงล่วงหน้าจากเงินที่ได้รับล่วงหน้าภายใต้สัญญา Take-or-Pay
  แก่รัฐบาลพม่าและจะตัดจำหน่ายเป็นค่าใช้จ่ายในปีที่มีการส่งมอบก๊าซธรรมชาติแก่ลูกค้า

  14.1.4 ยอดหนี้คงค้างในการออกหุ้นกู้ในครั้งก่อน

1) ปตท.สผ.อ. ได้ออกหุ้นกู้มีประกันไม่ด้อยสิทธิ (Guaranteed Unsubordinated Bond) โดยมีปตท.สผ. เป็นผู้ค้ำประกันหุ้นกู้จำนวน 200,000 หุ้น มูลค่าตราไว้หุ้นละ 1,000 เหรียญสหรัฐฯ รวมเป็นมูลค่าทั้งสิ้น 200 ล้านเหรียญสหรัฐฯ อัตราดอกเบี้ยร้อยละ 7.625 ต่อปี โดยมีกำหนดการจ่ายดอกเบี้ยทุก ๆ 6 เดือน ณ วันที่ 1 เมษายน และ 1 ตุลาคม ของทุกปี มีระยะเวลาไถ่ถอนรวม 10 ปี กำหนดไถ่ถอน ณ วันที่ 1 ตุลาคม 2549

2) ปตท.สผ. ได้ออกหุ้นกู้ไม่มีหลักประกันไม่ด้อยสิทธิ จำนวน 230 หุ้น มูลค่าตราไว้ หุ้นละ 100 ล้านเยน รวมเป็นมูลค่าทั้งสิ้น 23 พันล้านเยน อัตราดอกเบี้ยร้อยละ 3.35 ต่อปี มีระยะเวลาไถ่ถอน 10 ปี กำหนดไถ่ถอน ณ วันที่ 19 กันยายน 2550 และในวันเดียวกับที่ออกหุ้นกู้ บริษัทฯ ได้ทำสัญญาแปลงหนี้ (Swap Agreement) ดังกล่าวกับสถาบันการเงินแห่งหนึ่งในญี่ปุ่นมีผลทำให้หุ้นกู้เดิมเปลี่ยนเป็นหุ้นกู้ในสกุลเงินของสหรัฐอเมริกา จำนวน 193,277,311 เหรียญสหรัฐฯ ที่อัตราดอกเบี้ยร้อยละ 7.86 ต่อปี โดยมีกำหนดจ่ายดอกเบี้ยทุก ๆ 6 เดือน ในวันที่ 19 มีนาคม และ 19 กันยายน ของทุกปี

2.  []สรุปงบการเงินรวมของ ปตท.สผ. และบริษัทย่อย

[]

[]

[]

[]

[]

[]

14.3 ตารางสรุปอัตราส่วนทางการเงินที่สำคัญ

[]

14.4 คำอธิบายและการวิเคราะห์ของฝ่ายจัดการ สำหรับปี 2545

14.4.1 ผลการปฏิบัติตามแผนการดำเนินธุรกิจ

ในปี 2545 ปตท.สผ. สามารถดำเนินการตามแผนงานเพื่อให้บรรลุเป้าหมายที่วางไว้ได้เป็นอย่างดี
โดยพอสรุปสาระสำคัญได้ดังต่อไปนี้

1) การเข้าร่วมทุนในโครงการสำรวจและผลิตปิโตรเลียมในแปลง 9-2 และ 16-1
นอกชายฝั่งทะเลประเทศเวียดนาม
และประสบความสำเร็จจากการสำรวจพบปิโตรเลียมจากทั้งสองโครงการ
รวมทั้งการประมูลแปลงสัมปทานและได้รับสิทธิเป็นผู้ดำเนินการในสัมปทานแปลง 44
ในประเทศโอมานนั้น
นับว่าเป็นการดำเนินงานที่สอดคล้องกับแผนธุรกิจของบริษัทในการขยายฐานการลงทุนต่างประเทศ
ในภูมิภาคเอเซียแปซิฟิค และตะวันออกกลาง โดยให้ความสำคัญกับโครงการผลิตน้ำมัน

2) การดำเนินโครงการที่ ปตท.สผ. เป็นผู้ดำเนินการเองนั้น ปตท.สผ.
มีเป้าหมายที่จะเป็นผู้ดำเนินการที่มีการปฏิบัติการเป็นเลิศ (Operational Excellence)
ในปีนี้บริษัทได้ประสบความสำเร็จเป็นอย่างยิ่งในการเจาะหลุมสำรวจและประเมินผลตามแผนงานขั้นที่
2 ของโครงการอาทิตย์ โดยพบปิโตรเลียมในปริมาณที่น่าพึงพอใจ
สำหรับโครงการบงกชนั้นบริษัทสามารถผลิตและส่งก๊าซฯ ให้ บมจ. ปตท. ได้ตามแผนที่กำหนดไว้
และสำรวจพบก๊าซธรรมชาติเพิ่มเติมจากโครงสร้างต้นสัก ซึ่งดำเนินการผลิตอยู่
ทำให้มีปริมาณสำรองก๊าซธรรมชาติเพิ่มขึ้นกว่า 2 แสนล้านลูกบากศ์ฟุต
และได้รับการอนุมัติพื้นที่ผลิตของแหล่งต้นรัง นอกจากนั้น ปตท.สผ.
ยังได้ยื่นขอพื้นที่ผลิตและเริ่มทำการผลิตน้ำมันจากแหล่งสังฆจาย ในโครงการ พีทีทีอีพี 1 อีกด้วย

ในเรื่องการดำเนินงานด้านสิ่งแวดล้อม ปตท.สผ.
ได้ผ่านการรับรองระบบมาตรฐานการจัดการสิ่งแวดล้อมสากล หรือ ISO14001
สำหรับส่วนปฏิบัติการต่าง ๆ ของบริษัท ได้แก่ โครงการ พีทีทีอีพี 1, อาคารสำนักงาน ปตท.สผ.,
โครงการบงกช และฐานส่งกำลังบำรุงในจังหวัดสงขลา

ในปี 2545 ปตท.สผ.
สามารถรักษาระดับการประเมินระบบการจัดการความปลอดภัยตามมาตรฐานสากล
(International Safety Rating System – ISRS) และได้รับการรับรองที่ระดับ 7
และระดับ 6 จากช่วง 0 ถึง 10 ในส่วนของโครงการบงกช
และฐานส่งกำลังบำรุงในจังหวัดสงขลา ตามลำดับ

3) ตามที่ ปตท.สผ. ได้กำหนดเป้าหมายเชิงปริมาณสำหรับการขายในปี 2545 ไว้ที่ 100,000
บาร์เรลต่อวัน ไม่รวมการขายปิโตรเลียมจากโครงการ Medco นั้น สำหรับในปี 2545 ปตท.สผ.
มียอดขายปิโตรเลียมได้ 101,736 บาร์เรลต่อวัน เพิ่มขึ้นจากปีก่อนร้อยละ 11 ทั้งนี้
เนื่องจากการเพิ่มปริมาณการผลิตก๊าซธรรมชาติจากโครงการไพลิน จากเดิมเฉลี่ยวันละ 165
ล้านลูกบาศก์ฟุตต่อวัน เป็นวันละ 330 ล้านลูกบาศก์ฟุตต่อวัน และผลิตคอนเดนเสทเพิ่มขึ้นอีกด้วย
ประกอบกับการผลิตก๊าซฯ จากโครงการยาดานาเฉลี่ยได้มากกว่า 600 ล้านลูกบาศก์ฟุตต่อวัน
ซึ่งสูงกว่าปริมาณการขายขั้นต่ำตามสัญญาที่ 525 ล้านลูกบาศก์ฟุตต่อวัน

4) ในขณะเดียวกันบริษัทมีเป้าหมายในด้านการพัฒนาองค์กรและบุคลากรให้มีมาตรฐานสูง
และวิถีปฏิบัติดีเยี่ยม (Best Practice) มีความสามารถทางการแข่งขันในระดับสากล
(World-class Competitiveness) เพื่อสนับสนุนการเจริญเติบโตของบริษัทต่อไป ในการนี้
บริษัทได้นำหลักการการกำกับดูแลกิจการที่ดี (Good Corporate Governanace)
มาปรับใช้ในการบริหารองค์กร และพัฒนาระบบการควบคุมภายใน (Internal Control)
ซึ่งรวมถึงนโยบายการบริหารความเสี่ยง (Risk Management)
มาใช้ควบคุมการดำเนินงานให้เป็นไปตามแผนงานที่ได้กำหนดไว้
นอกจากนั้นยังได้นำหลักขององค์กรแห่งการเรียนรู้ และการบริหารความรู้อย่างเป็นระบบ
(Knowledge Management) มาใช้เพื่อพัฒนาองค์กรอย่างต่อเนื่องอีกด้วย

5) จากการดำเนินงานในปี 2545 บริษัทมีผลตอบแทนจากการลงทุน (Return on Capital
Employed) เท่ากับร้อยละ 23.1 ซึ่งสูงกว่าเป้าหมายที่ได้กำหนดไว้ที่ร้อยละ 13 – 15
ในส่วนของสัดส่วนหนี้สินระยะยาวต่อทุน (Debt to Equity Ratio) เท่ากับ 0.7 เท่า
ต่ำกว่าเป้าหมายที่ได้กำหนดไว้ที่น้อยกว่า 1.5 เท่า

14.4.2 ผลการดำเนินงาน

วันที่ 1 กุมภาพันธ์ 2545 ปตท.สผ. ได้ไถ่ถอนหุ้นกู้ซึ่งครบกำหนดจำนวน 4,000 ล้านบาท
หุ้นกู้ดังกล่าวเป็นหุ้นกู้ไม่มีประกันไม่ด้อยสิทธิที่ได้ออกไปเมื่อปี 2542 จำนวน 4 ล้านหน่วย
มูลค่าที่ตราไว้หน่วยละ 1,000 บาท อัตราดอกเบี้ยร้อยละ 6.50 ต่อปี หุ้นกู้มีอายุ 3 ปี

ที่ประชุมคณะกรรมการ ปตท.สผ. เมื่อวันที่ 26 มีนาคม 2545 ได้อนุมัติวงเงินสินเชื่อระยะสั้นของ
ปตท.สผ. ที่มีกับสถาบันการเงินต่าง ๆ เพิ่มขึ้นจากเดิม 1,860 ล้านบาท เป็น 11,570 ล้านบาท
เพื่อให้สอดคล้องกับการเติบโตของธุรกิจของ ปตท.สผ. และเพื่อเป็นแหล่งเงินกู้ระยะสั้นหาก
ปตท.สผ. มีความจำเป็นเร่งด่วนในการใช้เงิน

เมื่อวันที่ 30 เมษายน 2545 ที่ประชุมสามัญผู้ถือหุ้นของ ปตท.สผ. ประจำปี 2545
ได้อนุมัติให้เพิ่มทุนจดทะเบียนของ ปตท.สผ. จาก 3,272 ล้านบาท เป็น 3,322 ล้านบาท
โดยการออก
หุ้นสามัญเพิ่มทุนจำนวน 10 ล้านหุ้น มูลค่าที่ตราไว้หุ้นละ 5 บาท รวม 50 ล้านบาท
เพื่อสำรองไว้รองรับการใช้สิทธิในโครงการจัดสรรใบสำคัญแสดงสิทธิที่จะซื้อหุ้นสามัญของ ปตท.สผ.
พร้อมกันนี้ที่ประชุมสามัญผู้ถือหุ้นฯ ได้อนุมัติให้ ปตท.สผ.
ออกและเสนอขายใบสำคัญแสดงสิทธิที่จะซื้อหุ้นสามัญของ ปตท.สผ. ให้แก่กรรมการ ผู้บริหาร
และพนักงาน ในปี 2545 จำนวน 2 ล้านหน่วย (อัตราการใช้สิทธิ : ใบสำคัญแสดงสิทธิ 1
หน่วยต่อหุ้นสามัญ 1 หุ้น)

ต่อมาวันที่ 17 พฤษภาคม 2545 ปตท.สผ. ได้จ่ายเงินปันผลให้กับผู้ถือหุ้นในอัตราหุ้นละ 6 บาท
ตามมติที่ประชุมสามัญผู้ถือหุ้นประจำปี 2545 เมื่อวันที่ 30 เมษายน 2545

สำหรับผลการดำเนินงานปี 2545 ปตท.สผ. และบริษัทย่อย มีกำไรสุทธิรวม 12,089 ล้านบาท
คิดเป็นกำไรสุทธิต่อหุ้น 18.54 บาท เพิ่มขึ้น 1,194 ล้านบาท หรือร้อยละ 11
เมื่อเปรียบเทียบกับปี 2544 มีกำไรสุทธิจำนวน 10,895 ล้านบาท คิดเป็นกำไรสุทธิต่อหุ้น 16.71
บาท ปตท.สผ. และบริษัทย่อย มีอัตราผลตอบแทนต่อผู้ถือหุ้น (Return on shareholders’
equity) สำหรับปี 2545 อยู่ที่ร้อยละ 34.51

ในปี 2545 ปตท.สผ. และบริษัทย่อย มีรายได้รวมทั้งสิ้น 31,692 ล้านบาท
เมื่อเทียบกับปี 2544 จำนวน 29,286 ล้านบาท เพิ่มขึ้น 2,406 ล้านบาท หรือร้อยละ 8
เนื่องจาก
รายได้จากการขายที่เพิ่มขึ้น 2,069 ล้านบาท
รายได้ที่เพิ่มขึ้นเป็นผลจากปริมาณการขายที่เพิ่มขึ้นเป็น 101,736 บาร์เรลเทียบเท่าน้ำมันดิบต่อวัน
เมื่อเปรียบเทียบกับปริมาณการขายปี 2544 ที่ 91,623 บาร์เรลเทียบเท่าน้ำมันดิบต่อวัน
ปริมาณการขายที่เพิ่มขึ้นส่วนใหญ่จากการขายก๊าซธรรมชาติของโครงการไพลิน โครงการยาดานา
โครงการเยตากุน และการขายคอนเดนเสทของโครงการไพลิน

นอกจากนั้นแล้ว ปตท.สผ. และบริษัทย่อย รับรู้ผลกำไรสุทธิในบริษัทร่วมในปี 2545 เป็นจำนวน
656 ล้านบาท จากการรับรู้ผลกำไรสุทธิจากการดำเนินงานของบริษัท Medco Energi
ผ่านบริษัท New Links จำนวน 530 ล้านบาท และของบริษัท ไทยออยล์ เพาเวอร์ จำกัด จำนวน
126 ล้านบาท ในระหว่างปี 2545 ปตท.สผ. และบริษัทย่อย ได้รับเงินปันผลจากบริษัท New
Links และบริษัท ไทยออยล์เพาเวอร์ จำกัด เป็นจำนวน 548 ล้านบาท และ 55 ล้านบาท
ตามลำดับ

ปตท.สผ. และบริษัทย่อย มีรายได้ดอกเบี้ยรับในปี 2545 จำนวน 209 ล้านบาท เมื่อเทียบกับปี
2544 จำนวน 745 ล้านบาท ลดลง 536 ล้านบาท
ซึ่งลดลงตามยอดคงเหลือเฉลี่ยที่ลดลงของเงินลงทุนระยะสั้นและอัตราผลตอบแทนการลงทุนที่ลดลง
ปตท.สผ. และบริษัทย่อย มีรายได้อื่นลดลง 220 ล้านบาท ส่วนใหญ่เนื่องจากในปี 2544
ปตท.สผ.อ. ได้รับชำระเงินจำนวน 4.8 ล้านเหรียญสหรัฐ หรือจำนวน 213 ล้านบาท จากบริษัท
PetroVietnam Exploration and Production
จากการโอนสิทธิสัมปทานที่ถือในโครงการแปลง 46

ปตท.สผ. และบริษัทย่อย มีผลกำไรจากอัตราแลกเปลี่ยนในปี 2545 จำนวน 537 ล้านบาท
อันเป็นผลจากเงินบาทที่แข็งค่าขึ้น

ในส่วนของค่าใช้จ่ายนั้น สำหรับปี 2545 ปตท.สผ. และบริษัทย่อย มีค่าใช้จ่ายรวมทั้งสิ้น 12,753
ล้านบาท เมื่อเทียบกับปี 2544 จำนวน 10,820 ล้านบาท เพิ่มขึ้น 1,933 ล้านบาท หรือร้อยละ
18 ส่วนใหญ่เป็นผลจาก (1) ค่าเสื่อมราคาที่เพิ่มขึ้น
ตามการเพิ่มขึ้นของสินทรัพย์พร้อมใช้งานเพื่อการสำรวจและผลิตปิโตรเลียมในโครงการไพลินและโครงการบงกช
(2) ค่าใช้จ่ายในการผลิตที่เพิ่มขึ้นตามปริมาณการผลิต และ (3)
ค่าภาคหลวงที่เพิ่มขึ้นตามรายได้จากการขายที่เพิ่มขึ้น

14.4.3 ฐานะการเงิน

สำหรับฐานะการเงินของ ปตท.สผ. และบริษัทย่อย ณ วันที่ 31 ธันวาคม 2545 ปตท.สผ.
และบริษัทย่อย มีสินทรัพย์รวมทั้งสิ้น 81,745 ล้านบาท เพิ่มจากสิ้นปี 2544 จำนวน 4,016
ล้านบาท สาเหตุหลักเนื่องจาก (1)
การลงทุนเพิ่มขึ้นในสินทรัพย์เพื่อการสำรวจและผลิตปิโตรเลียมในโครงการไพลินและโครงการบงกช
และ (2) เงินสดและรายการเทียบเท่าเงินสดที่เพิ่มขึ้นจากกิจกรรมการดำเนินงาน

สินทรัพย์หมุนเวียนของ ปตท.สผ. และบริษัทย่อย ณ วันที่ 31 ธันวาคม 2545
ส่วนใหญ่เป็นเงินสดและรายการเทียบเท่าเงินสด ลูกหนี้บริษัทใหญ่และลูกหนี้การค้า
สินทรัพย์ไม่หมุนเวียน ส่วนใหญ่ประกอบด้วย (1)
สินทรัพย์เพื่อการสำรวจและผลิตปิโตรเลียมในโครงการร่วมทุนซึ่งอยู่ภายใต้ บัญชีที่ดิน อาคาร
และอุปกรณ์ และ (2) เงินลงทุนในบริษัทร่วม ได้แก่ บริษัท New Links และ
บริษัท ไทยออยล์ เพาเวอร์ จำกัด ซึ่งอยู่ภายใต้บัญชีเงินลงทุนซึ่งบันทึกโดยวิธีส่วนได้เสีย

ปตท.สผ. และบริษัทย่อย มีหนี้สินรวม 42,786 ล้านบาท ลดลงจากสิ้นปี 2544 จำนวน 3,832
ล้านบาท เป็นผลสุทธิจาก (1) รายการชำระเงินไถ่ถอนหุ้นกู้ไม่มีหลักประกันไม่ด้อยสิทธิ จำนวน
4,000 ล้านบาท และ (2) การเพิ่มขึ้นของรายการหนี้สินภาษีเงินได้รอการตัดบัญชี
เนื่องจากผลแตกต่างชั่วคราวในการคำนวณภาษีเงินได้ทางบัญชีและจำนวนภาษีที่ชำระจริง
อันเป็นผลจากวิธีคำนวณค่าเสื่อมราคาที่แตกต่างกัน

ในปี 2545 ปตท.สผ. และบริษัทย่อย มีกระแสเงินสดจากกิจกรรมดำเนินงาน จำนวน 16,122
ล้านบาท ส่วนใหญ่เป็นเงินสดรับจากการดำเนินงาน ปตท.สผ. และบริษัทย่อย
ใช้เงินสดในกิจกรรมลงทุนจำนวน 7,001 ล้านบาท
ส่วนใหญ่เป็นรายการลงทุนเพิ่มขึ้นของสินทรัพย์เพื่อการสำรวจและผลิตปิโตรเลียมในโครงการไพลินและโครงการบงกช
ปตท.สผ. และบริษัทย่อย ใช้เงินสดในกิจกรรมจัดหาเงินจำนวน 7,911 ล้านบาท
จากรายการชำระเงินไถ่ถอนหุ้นกู้ไม่มีหลักประกันไม่ด้อยสิทธิ และการจ่ายเงินปันผลให้กับผู้ถือหุ้น
ปตท.สผ. และบริษัทย่อย มีเงินสดและรายการเทียบเท่าเงินสด ณ วันที่ 31 ธันวาคม 2545
จำนวน 16,306 ล้านบาท เพิ่มขึ้นจากสิ้นปี 2544 จำนวน 1,097 ล้านบาท

ในส่วนของการคุ้มครองความเสี่ยงภัยที่อาจเกิดขึ้นกับโครงการต่าง ๆ ปตท.สผ.
ได้ทำการซื้อประกันภัย โดยคำนึงถึงลักษณะความเสี่ยงภัยของแต่ละโครงการเป็นหลัก
มีทุนประกันภัยและวงเงินความคุ้มครองที่เหมาะสม โดยในปี 2545 เบี้ยประกันภัยได้สูงขึ้นจากปีก่อน
ๆ มาก เป็นผลกระทบเนื่องจากเหตุการณ์ก่อการร้ายที่ประเทศสหรัฐอเมริกาเมื่อวันที่ 11 กันยายน
2544 แต่ ปตท.สผ. ก็ยังคงรักษาการจัดทำประกันภัยไว้ให้คุ้มครองความเสี่ยงต่าง ๆ
อย่างเหมาะสม ดังเช่นที่เคยปฏิบัติมา

ปตท.สผ. ได้รับการจัดอันดับความน่าเชื่อถือ (Credit Rating) จากสถาบันต่าง ๆ โดย ณ วันที่
31 ธันวาคม 2545 ปตท.สผ. มีอันดับความน่าเชื่อถือ ดังนี้

(1) ระดับ Baa3 (Positive Outlook) จากการจัดอันดับของ Moody’s Investors
Service

(2) ระดับ BBB- (สำหรับ Long-term foreign currency and issue rating) และ
ระดับ BBB+ (สำหรับ Long-term local currency rating) จากการจัดอันดับของ
Standard and Poor’s Ratings Services

(3) ระดับ BBB+ จากการจัดอันดับของ Japan Credit Rating Agency, Ltd.

(4) ระดับ AA+ จากการจัดอันดับของ บริษัท ไทยเรทติ้งแอนด์อินฟอร์เมชั่นเซอร์วิส จำกัด

14.4.4 ปัจจัยและอิทธิพลหลักที่อาจมีผลต่อการดำเนินงาน

ในปี 2546 ปตท.สผ. คาดว่าจะได้รับสัมปทานปิโตรเลียมในประเทศไทย จำนวน 3 แปลง ได้แก่
แปลง L22/43 ซึ่งเป็นแปลงสัมปทานบนบก ติดกับโครงการเอส 1 แปลง G4/43
ในบริเวณอ่าวไทย โดย ปตท.สผ. เป็นผู้ร่วมทุน และแปลง G9/43
ในบริเวณพื้นที่ทับซ้อนไทย-กัมพูชา ซึ่ง ปตท.สผ. ได้รับสิทธิสัมปทานทั้งหมด สำหรับแปลงสัมปทาน
L22/43 และ G4/43 มีศักยภาพเป็นน้ำมัน ในขณะที่แปลง G9/43 จะทำให้ ปตท.สผ.
มีส่วนร่วมในการลงทุนและพัฒนาในพื้นที่คาบเกี่ยวได้อย่างมีประสิทธิภาพ

ในปี 2549 บริษัทมีแผนที่จะผลิตก๊าซธรรมชาติจากแหล่งอาทิตย์
เพื่อรองรับความต้องการก๊าซธรรมชาติที่เพิ่มขึ้นในอนาคต
บริษัทจะต้องเตรียมความพร้อมเพื่อให้สามารถดำเนินการในการพัฒนา
โครงการได้ตามกำหนดการ ทั้งในด้านการเป็นผู้ดำเนินการ ด้านเทคนิคสนับสนุน การพัฒนาองค์กร
การเตรียมบุคลากร การจัดหา เงินทุน รวมทั้งการพยายามลดต้นทุนต่าง ๆ
เพื่อให้เกิดประโยชน์สูงสุด